Man vas oor bewerings van Chabane-'sluipmoord' | Maroela Media
'n Man is Woensdag in hegtenis geneem nadat hy op sosiale media beweer het die ongeluk waarin Collins Chabane, minister van staatsdiens en administrasie, dood is, was 'n sluipmoord.
Kol. Ronel Otto, woordvoerder van die polisie, het bevestig dat aanklagte van crimen injuria, naamskending en uitlokking teen Thembani Chabane aanhangig gemaak is.
Dit kom nadat die minister se familie die polisie genader het nadat hulle van Thembani se bewerings op Facebook bewus geword het. Die polisie het met 'n ondersoek begin en nadat Thembani ondervra is, is hy in hegtenis geneem. Otto kon nie bevestig of Thembani familie van die oorlede Collins Chabane is nie. Thembani sal binnekort in die Polokwane-landdroshof verskyn op die drie aanklagte.
The Star het vroeër berig dat Thembani op Facebook beweer het dat die vragmotorbestuurder wat betrokke was in die botsing waarin Chabane gesterf het, gehuur is om die minister te vermoor. Hy het verder beweer dat daar al verskeie pogings was om Chabane om die lewe te bring.
Amukelani Rikhotso, die vragmotorbestuurder, is intussen Dinsdag op borgtog van R5 000 vrygelaat. Hy moet weer op 15 Mei in die hof verskyn.
Die ongeluk het in die vroeë oggendure van Sondag 15 Maart op die N1-hoofweg naby Polokwane plaasgevind. Rikhotso het glo 'n U-draai voor Chabane se motor gemaak. Chabane, sy motorbestuurder en 'n lyfwag is in die ongeluk dood.
Laat dit vir ons almal 'n les wees om jou te weerhou van sulke uitsprake en as jy wel iets te sê het dit aan die polisie oor te dra.